
ОТ ЖИВКО ТАБАКОВ
ОБЩИНСКИ СЪВЕТНИК ОТ РЕФОРМАТОРСКИ БЛОК
	
            ОТНОСНО: Предприемане на допълнителни мерки, осигуряващи безопасността на пешеходците при пресичане на пешеходни пътеки в ЦГЧ

            УВАЖАЕМИ ОБЩИНСКИ СЪВЕТНИЦИ,

     По данни на Областната дирекция на МВР – Бургас за периода от 2013 г. до 30 юни 2016 г. настъпилите ПТП-та на пешеходни пътеки в града са 100, с 5 загинали и 110 ранени /някой от които с трайни увреждания/.
      Голяма част от пътнотранспортните произшествия са причинени поради невнимание и нарушения на правилата за движение по пътищата от страна на пешеходците, най-често заради внезапно излизане на платното, без да спрат и се огледат. През летните месеци бургаските централни улици са посещавани от сериозен брой туристи и гости на града, които разглеждайки забежителностите, често не внимават при пресичането на пешеходните пътеки.
      За подобряване на контакта „водач- пешеходец“  в редица европейски държави се прилагат  нискоструващи, но високо ефективни мерки. В Англия на пешеходните пътеки и преходи за пешеходците се изписва изразът „погледни надясно”, „погледни на ляво”. В Холандия,  15-20 метра преди пешеходните пътеки, се нанасят напречни линии, които предупреждават водача, че наближава пешеходна пътека. В Швейцария пред училищните заведения се поставя предварителна маркировка, че наближава зона с интензивно пресичане на деца. В много страни се прилагат и измерители на скоростта, които посочват на водача скоростта, с която се движи неговият автомобил и др. За безопасността при преминаване през кръстовища, в редица страни се използват мини кръгови кръстовища, изнесени бордюри, повдигнати кръстовища и др.
      От всички известни положителни практики обаче с най-голям ефект и възможности за бързо реализиране на голям брой обекти е използваният надпис в Англия „погледни наляво”, „погледни надясно”. Така първото нещо, което виждат прешеходците, преди да слязат на платното за движение, е този надпис.
     Подобна инициатива е разработена на територията на градовете Русе, Шумен, Пловдив, Самоков и Варна съвместно с Международната асоциация на застрахованите и пострадали при катастрофи. 
     Средствата, които са необходими за осъществяване на идеята са минимални. Прогнозната стойност на изпълнението е около 800 лв., в които са включени изготвянето на шаблона за надписите, необходимата боя, както и трудът. Тази сума може да спести стотици хиляди левове, които здравната ни система плаща за пострадалите пешеходци в случай на пътнотранспортно произшествие. Надписите са красиви и от естетична гледна точка, защото жълтият цвят създава свежест и слънчево настроение на фона на сивия асфалт. 
     Прилагам снимков материал към докладната, който онагледява добрата практика в други общини на територията на България.
      С оглед на гореизложеното и на основание чл. 21 ал. 1 т. 23  от ЗМСМА предлагам Общинският съвет в Бургас да вземе следното

					Р  Е  Ш  Е  Н  И  Е:

       Централните пешеходните пътеки в град Бургас тип „зебра” на пл. „Царица Йоанна“ и бул. „Иван Вазов“ с ул. „Александровска”/пред жп гарата/, на ул. „Васил Левски” с ул. „Александровска”, на ул. „Александровска” с ул. „Сан Стефано”/пред БСУ/, на ул. „Алеко Богориди” с ул. „Ген. майор Лермонтов”, на ул. „Алеко Богориди” с ул. „Константин Фотинов”, на ул. „Алеко Богориди” с ул. „Цар Симеон”, на ул. „Алеко Богориди” с бул. „Демокрация” /при Гъбката/, на ул. „24-ти пехотен Черноморски полк” с ул. „Адам Мицкевич” /пред входа на Пантеона/, на ул. „24-ти пехотен Черноморски полк” с ул. „Велико Търново” /към входа на Флората/ да бъдат обозначени с надписи „погледни наляво” и „погледни надясно” в двата им края, с цел гарантиране на по-голяма безопасност и съхраняване на живота и здравето на пешеходците.
       Възлага на кмета на  Община Бургас да изпълни решението на Общинския съвет в срок дo 15 септември 2016 г.

